KIRJALLINEN KYSYMYS P-2402/02 esittäjä(t): Armin Laschet (PPE-DE) komissiolle. 10 miljoonan euron kuukausittainen suora talousarviotuki Palestiinan itsehallintoviranomaiselle.



Virallinen lehti nro 309 E , 12/12/2002 s. 0231 - 0231



KIRJALLINEN KYSYMYS P-2402/02 esittäjä(t): Armin Laschet (PPE-DE) komissiolle (30. heinäkuuta 2002) Aihe: 10 miljoonan euron kuukausittainen suora talousarviotuki Palestiinan itsehallintoviranomaiselle Komissio ja palestiinalaishallinnon talousministeriö allekirjoittivat 31. toukokuuta 2001 rahoitussopimuksen, jonka mukaan EU maksaa kuukausittain 10 miljoonaa euroa suoraa talousarviotukea. Sopimus umpeutuu 31. heinäkuuta 2002. Onko sen voimassaoloa jatkettu? Pitääkö paikkansa, että Israelin hallitus on valmis aloittamaan uudelleen vuonna 2000 pysäyttämänsä verojen ja tullimaksujen siirron Palestiinan itsehallintoviranomaiselle? Aikooko komissio jatkaa kiinteämääräisen talousarviotuen maksamista, vaikka Israel aikoo lähiaikoina maksaa Palestiinan itsehallintoviranomaiselle ensimmäisen 40 miljoonan euron erän? Christopher Pattenin komission puolesta antama vastaus (13. syyskuuta 2002) MED-komitean annettua 27. helmikuuta 2002 myönteisen lausunnon 120 miljoonan euron suoran talousarviotuen maksamisesta palestiinalaishallinnolle komissio päätti 26. maaliskuuta 2002 suoran talousarviotuen kolmanteen vaiheeseen liittyvästä ensimmäisestä 50 miljoonan euron rahoituserästä palestiinalaishallinnolle. Tämän rahoituserän on määrä kattaa maksut maaliskuusta heinäkuulle 2002. Rahoitussopimus palestiinalaishallinnon kanssa allekirjoitettiin samana päivänä. Viisi 10 miljoonan euron maksua on jo suoritettu. Komissio hyväksyi päätöksellään 7. elokuuta 2002 suoran talousarviotuen neljänteen vaiheeseen liittyvän toisen, 30 miljoonan euron rahoituserän, joka kattaa maksut elokuusta lokakuulle 2002. Sitä koskeva lisäsopimus liitetään suoran talousarviotuen kolmatta vaihetta koskevaan rahoitussopimukseen. Kansainvälisessä lehdistössä julkaistujen tietojen mukaan Israelin hallitus ilmoitti 24. heinäkuuta 2002 aikomuksestaan maksaa palestiinalaishallinnolle aivan lähiaikoina 210 miljoonan uuden sekelin (noin 44,7 miljoonan Yhdysvaltain dollarin) arvosta verotuloja, joiden maksamisen se jäädytti toisen kansannousun (Intifadan) alettua syyskuussa 2000. Jerusalemissa toimiva lähetystö on ilmoittanut komissiolle, että Israelin hallitus on vapauttanut ensimmäisen 70 miljoonan uuden sekelin (noin 14,8 miljoonan Yhdysvaltain dollarin) maksuerän ja että Israelin hallituksen ja palestiinalaishallinnon välillä käydään neuvotteluja jäljellä olevan määrän maksamisesta. Israelin hallitus pitää edelleen hallussaan lähes 600 miljoonan Yhdysvaltain dollarin arvosta palestiinalaishallinnolle kuuluvia vero- ja tullimaksuja eikä ole lupautunut aloittamaan uudelleen 30 miljoonan Yhdysvaltain dollarin arvoisia kuukausittaisia maksuja. Tässä tilanteessa, ja ottaen huomioon palestiinalaishallinnon taloudellisen kriisin pahenemisen, komissio jatkaa palestiinalaishallinnon tukemista. On syytä muistaa, että unionin antamaan talousarviotukeen liittyy ehtoja, joita tarkastellaan ja tarkistetaan säännöllisesti ja jotka koskevat muun muassa hallinnollisia, oikeudellisia ja rahoitusta koskevia uudistuksia.